proxectonos/corpus_dominio_legal_administrativo_tmp huggingface dataset:
ORDE do 2 de outubro de 2007 pola que se modifica a do 13 de abril pola que se establecen as bases reguladoras para a concesión, en réxime de concorrencia competitiva, das subvencións a pequenas e medianas empresas galegas para o impulso de actuacións en materia de xestión empresarial e de apoio ás accións de implantación e certificación de modelos de xestión das empresas galegas, e se procede á súa convocatoria (IN514A).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 09/10/2007

No Diario Oficial de Galicia nº 78, do 23 de abril de 2007, publicouse a Orde do 13 de abril de 2007 pola que se establecen as bases reguladoras para a concesión, en réxime de concorrencia competitiva, das subvencións a pequenas e medianas empresas galegas para o impulso de actuacións en mateia de xestión empresarial e de apoio ás accións de implantación e certificación de modelos de xestión das empresas galegas, e se procede á súa convocatoria (IN514A).
No parágrafo primeiro do artigo 17.1ºdas bases reguladoras establécese: «Para cobrar a subvención concedida, o beneficiario deberá presentar a seguinte documentación (orixinal ou copia compulsada) nos lugares sinalados no artigo 3º da convocatoria, no prazo de 40 días naturais a partir da certificación dos referenciais e sempre como máximo ata o 30 de outubro de 2007, tendo en conta que a documentación se redactará en galego no caso de asinar e presentar o anexo V na solicitude segundo o artigo 4º das bases».
Diversas dificultades de carácter técnico, así como atrasos producidos na recepción da documentación provocaron que a fase de instrución se prolongase máis alá das datas inicialmente previstas, afectando en consecuencia, a resolución do procedemento. Por tal motivo cómpre ampliar o prazo de presentación da documentación de xustificación.
Por todo isto, e no uso das facultades que me foron concedidas,
DISPOÑO:
Artigo único.-Modifícase o parágrafo primeiro do artigo 17.1º das bases reguladoras da Orde do 13 de abril de 2007 pola que se establecen as bases reguladoras para a concesión, en réxime de concorrencia competitiva, das subvencións a pequenas e medianas empresas galegas para o impulso de actuacións en materia de xestión empresarial e de apoio ás accións de implantación e certificación de modelos de xestión das empresas galegas, e se procede á súa convocatoria (IN514A), que queda redactado como a seguir se expón:
«Para cobrar a subvención concedida, o beneficiario deberá presentar a seguinte documentación (orixinal ou copia compulsada) nos lugares sinalados no artigo 3º da convocatoria, no prazo de 40 días naturais a partir da certificación dos referenciais e sempre como máximo ata o 15 de novembro de 2007, tendo en conta que a documentación se redactará en galego no caso de asinar e presentar o anexo V na solicitude segundo o artigo 4º das bases».
Disposición derradeira
Única.-Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 2 de outubro de 2007.
Fernando Xabier Blanco Álvarez
Conselleiro de Innovación e Industria
ORDE do 4 de outubro de 2007 pola que se amplía o prazo de presentación da documentación de xustificación establecido na Orde do 27 de abril de 2007 pola que se establecen as bases que rexen as axudas para actividades realizadas por escolas de tempo libre e se procede á súa convocatoria.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 09/10/2007

O 8 de maio de 2007 publicouse no DOG nº 88 a citada Orde do 27 de abril de 2007.
O artigo 9 da mencionada orde establece o prazo de xustificación da subvención dispoñendo que: «O período que se establece para xustificar as axudas será ata o 15 de outubro de 2007, inclusive».
Non obstante, por causas sobrevidas o prazo establecido resulta de difícil cumprimento, polo que co fin de garantir a maior eficacia posible da convocatoria das referidas subvencións, é procedente ampliar o devandito prazo para a xustificación da subvención.
De acordo co anterior, vistos a Lei 38/2003 de subvencións, o regulamento de desenvolvemento aprobado polo Real decreto 887/2006, publicado o 21 de xullo, o artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, así como a normativa de desenvolvemento,
DISPOÑO:
Artigo único.-Ampliación do prazo de xustificación.
Amplíase ata o día 30 de novembro de 2007 o límite do prazo de presentación da documentación xustificativa previsto no artigo 9 da Orde do 27 de abril de 2007 pola que se establecen as bases que rexen as axudas para actividades realizadas por escolas de tempo libre e se procede á súa convocatoria.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 4 de outubro de 2007.
Anxo Manuel Quintana González
Vicepresidente da Igualdade e do Benestar
DECRETO 192/2007, do 20 de setembro polo que se dispón a substitución dun membro do Consello Escolar de Galicia.
CONSELLERÍA DE EDUCACIÓN E ORDENACIÓN UNIVERSITARIA — II. AUTORIDADES E PERSOAL — 09/10/2007

De conformidade co disposto no artigo 6 da Lei 3/1986, do 18 de decembro, de consellos escolares de Galicia, no artigo 10 do Decreto 44/1988, do 11 de febreiro, polo que se desenvolve esta lei, no artigo 16.1º c) do Decreto 87/1992, do 26 de marzo, polo que se aproba o Regulamento de réxime interno do Consello Escolar de Galicia, e atendendo á petición de substitución formalizada pola Confederación Galega de APAs de Centros Públicos-Confapa Galicia, por proposta da conselleira de Educación e Ordenación Universitaria, e logo de deliberación do Consello da Xunta de Galicia na súa reunión do vinte de setembro de dous mil sete,
DISPOÑO:
Artigo 1º
Que cese Olga Patiño Doval como membro do Consello Escolar de Galicia en representación dos pais de alumnos pola Confederación Galega de APAs de Centros Públicos-Confapa Galicia.
Artigo 2º
Nomear como membro do Consello Escolar de Galicia, nas condicións determinadas na Lei 3/1986, do 18 de decembro, de consellos escolares de Galicia, en representación dos pais de alumnos pola Confederación Galega de APAs de Centros Públicos-Confapa Galicia, a Virgilio Gantes Gómez.
Artigo 3º
O mandato do novo membro será polo tempo que resta para completar o período da representatividade que exerce.
Disposición derradeira
Este presente decreto entrará en vigor o día seguinte ao da súa publicación no Diario Oficial de Galicia.
Santiago de Compostela, vinte de setembro de dous mil sete.
Emilio Pérez Touriño
Presidente
Laura Sánchez Piñón
Conselleira de Educación e Ordenación
Universitaria
ORDE do 18 de xullo de 2007 pola que se resolve definitivamente a convocatoria de axudas dirixidas a alumnado de bacharelato para realizar actividades de inmersión lingüística no estranxeiro.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 19/07/2007

Cumpridos os trámites establecidos no punto noveno da orde desta consellería do 1 de marzo de 2007, DOG do 13 de marzo, pola que se convocan axudas dirixidas a alumnado de bacharelato para realizar actividades de inmersión lingüística no estranxeiro, esta consellería
RESOLVE:
Primeiro.-Adxudicar as actividades formativas ao alumnado que se relaciona no anexo desta orde.
Segundo.-Contra esta resolución as persoas interesadas poden interpoñer recurso potestativo de reposición ante a conselleira de Educación e Ordenación Universitaria, no prazo dun mes contado a partir do día seguinte ao da súa publicación no DOG, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses ante o Tribunal Superior de Xusticia de Galicia, de conformidade coa Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 18 de xullo de 2007.
Laura Sánchez Piñón
Conselleira de Educación e Ordenación Universitaria
Ver referencia pdf "14000D006P016.PDF"
Ver referencia pdf "14000D007P025.PDF"
Ver referencia pdf "14000D007P025.PDF"
Ver referencia pdf "14000D007P025.PDF"
Ver referencia pdf "14000D007P025.PDF"
Ver referencia pdf "14000D007P025.PDF"
ORDE do 18 de xullo de 2007 pola que se resolve definitivamente a convocatoria de axudas dirixidas a alumnado da educación secundaria obrigatoria para realizar actividades de inmersión lingüística no estranxeiro.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 19/07/2007

Cumpridos os trámites establecidos no punto noveno da orde desta consellería do 1 de marzo de 2007, Diario Oficial de Galicia do 13 de marzo, pola que se convocan axudas dirixidas a alumnado da educación secundaria obrigatoria para realizar actividades de inmersión lingüística no estranxeiro, esta consellería
RESOLVE:
Primeiro.-Adxudicarlle as actividades formativas ao alumnado que se relaciona no anexo desta orde.
Segundo.-Contra esta resolución, as persoas interesadas poden interpoñer recurso potestativo de reposición perante a conselleira de Educación e Ordenación Universitaria, no prazo dun mes contado a partir do día seguinte ao da súa publicación no DOG, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses perante o Tribunal Superior de Xusticia de Galicia, de conformidade coa Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 18 de xullo de 2007.
Laura Sánchez Piñón
Conselleira de Educación e Ordenación Universitaria
Ver referencia pdf "14000D006P016.PDF"
Ver referencia pdf "14000D006P016.PDF"
Ver referencia pdf "14000D006P016.PDF"
Ver referencia pdf "14000D006P016.PDF"
Ver referencia pdf "14000D006P016.PDF"
Ver referencia pdf "14000D006P016.PDF"
Ver referencia pdf "14000D006P016.PDF"
Ver referencia pdf "14000D006P016.PDF"
Ver referencia pdf "14000D006P016.PDF"
Ver referencia pdf "14000D006P016.PDF"
Ver referencia pdf "14000D006P016.PDF"
Ver referencia pdf "14000D006P016.PDF"
Ver referencia pdf "14000D006P016.PDF"
Ver referencia pdf "14000D006P016.PDF"
Ver referencia pdf "14000D006P016.PDF"
Ver referencia pdf "14000D006P016.PDF"
DECRETO 140/2007, do 28 de xuño, polo que se crea un colexio de educación infantil e primaria en Ortoño e unha escola infantil en Biduído, ambos os centros no concello de Ames.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 19/07/2007

O Estatuto de autonomía de Galicia, no seu artigo 31 e o Decreto 585/2005, do 29 de decembro, polo que se establece a estrutura orgánica da Consellería de Educación e Ordenación Universitaria, establecen a competencia desta en materia de planificación, regulación e administración do ensino regrado en toda a súa extensión.
Tendo en conta o disposto na Lei orgánica 2/2006, do 3 de maio, de educación, e no Real decreto 1537/2003, do 5 de decembro, polo que se establecen os requisitos mínimos dos centros que impartan ensinanzas escolares de réxime xeral, e vista a necesidade de incrementar a oferta educativa do concello en función da previsión de escolarización, dado o aumento poboacional que experimentou nos últimos anos.
De conformidade co exposto, por proposta da conselleira de Educación e Ordenación Universitaria, no exercicio da facultade outorgada polo artigo 34 da Lei 1/1983, do 22 de febreiro, de normas reguladoras da Xunta e da súa presidencia, modificada pola Lei 11/1988, do 20 de outubro, e pola Lei 2/2007, do 28 de marzo, do traballo en igualdade das mulleres de Galicia, logo de deliberación do Consello da Xunta de Galicia na súa reunión do día vinte e oito de xuño de dous mil sete,
DISPOÑO:
Artigo 1º
Créase o colexio de educación infantil e primaria Agro do Muíño (Ortoño-Ames), código 15032625, con capacidade para 6 unidades de educación infantil e 12 unidades de educación primaria.
Artigo 2º
Créase a escola infantil Milladoiro (Biduído-Ames), código 15032649, con capacidade para 12 unidades de educación infantil que integrará as unidades de infantil do CEIP de Ventín da mesma localidade.
Artigo 3º
Ao profesorado afectado aplicaránselle as medidas previstas no Decreto 140/2006, do 31 de agosto, polo que se determinan os criterios de perda de destino definitivo polas funcionarias e funcionarios docentes que prestan servizos nos centros educativos que imparten ensinanzas distintas das universitarias e o cómputo da antigüidade no centro en función das causas de acceso a el.
Disposición derradeira
Primeira.-A Consellería de Educación e Ordenación Universitaria queda autorizada para adoptar as medidas necesarias para o cumprimento do disposto neste decreto.
Segunda.-Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, vinte e oito de xuño de dous mil sete.
Emilio Pérez Touriño
Presidente
Laura Sánchez Piñón
Conselleira de Educación e Ordenación Universitaria
RESOLUCIÓN do 11 de xullo de 2007, da Dirección Xeral de Formación Profesional e Ensinanzas Especiais, pola que se fai pública a listaxe definitiva das axudas concedidas ao alumnado de niveis non-universitarios para a adquisición dun ordenador persoal durante o ano 2007, convocadas por Orde do 23 de febreiro de 2007.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 20/07/2007

De conformidade co punto 2 do artigo 8º da Orde do 23 de febreiro de 2007 (Diario Oficial de Galicia do2 de marzo) pola que se establecen as bases que rexen as axudas ao alumnado de niveis non-universitarios para a adquisición dun ordenador persoal durante o ano 2007, e unha vez cumpridos os trámites establecidos na orde de convocatoria, debe publicarse anuncio da exposición das listaxes definitivas dos beneficiarios das axudas.
Atendendo á proposta da comisión de avaliación prevista no artigo 7º da citada orde e consonte coa delegación expresa que figura no seu artigo 8º
RESOLVO:
Primeiro.-Facer públicas as listaxes definitivas das axudas concedidas para a adquisición dun ordenador persoal. Estas listaxes publicaranse na páxina web:
http://www.edu.xunta.es/axudasord, no taboleiro de anuncios da Consellería de Educación e Ordenación Universitaria, na Consellería de Presidencia (Oficina de Atención ao Cidadán
) e nas delegacións provinciais da Consellería de Educación e Ordenación Universitaria.
Segundo.-Esta resolución esgota a vía administrativa e contra ela poderá interpoñerse o recurso potestativo de reposición ante o mesmo órgano que resolveu, no prazo dun mes, na forma e condicións que determina a Lei 30/1992, do 26 de novembro, de réxime xurídico das administracións públicas e do procedemento administrativo común, ou ser impugnadas directamente ante a xurisdición contencioso-administrativa, no prazo de dous meses contados a partir do día seguinte ao da notificación da resolución, de conformidade co disposto na Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 11 de xullo de 2007.
Antonio Vázquez Vázquez
Director xeral de Formación Profesional e Ensinanzas Especiais
ORDE do 12 de xullo de 2007 pola que se modifica a do 31 de xaneiro, pola que se regulan as bases polas que se rexerá a concesión de subvencións destinadas á prestación de servizos sociais polas corporacións locais e se procede á súa convocatoria.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 20/07/2007

A Orde do 31 de xaneiro de 2007 pola que se regulan as bases polas que se rexerá a concesión de subvencións destinadas á prestación de servizos sociais polas corporacións locais e se procede á súa convocatoria (DOG nº 27, do 7 de febreiro), establece, no seu artigo 7, un importe total dispoñible para o exercicio 2007 de 22.428.862,18 , destinado ao financiamento das subvencións que, ao abeiro desta lle poderán ser concedidas aos solicitantes, sen prexuízo de ulteriores variacións producidas como consecuencia de modificacións orzamentarias. De conformidade co disposto neste precepto xa foi incrementado o importe destinado a financiar estas subvencións pola contía adicional de 6.256.802,64 , a través da correspondente orde de modificación, do 23 de abril de 2007 (DOG nº 83, do 30 de abril).
En consecuencia, como existen dispoñibilidades orzamentarias que poden ser utilizadas para os mesmos fins, cómpre ampliar o importe dos créditos correspondentes ao exercicio 2007 destinados ao financiamento das subvencións que poderán ser concedidas ao abeiro da referida Orde do 31 de xaneiro de 2007 na contía adicional de 1.208.364,00 , coa finalidade de facer chegar estas subvencións ao maior número de beneficiarios posible e en contía suficiente para garantir unha axeitada prestación dos servizos sociais por parte das corporacións locais.
Por todo o exposto e no uso das facultades que me foron conferidas,
DISPOÑO:
Artigo único.
1. Amplíase o importe total correspondente ao exercicio 2007 destinado ao financiamento das subvencións que se van conceder ao abeiro da Orde do 31 de xaneiro de 2007, pola que se regulan as bases polas que se rexerá a concesión de subvencións destinadas á prestación de servizos sociais polas corporacións locais e se procede á súa convocatoria, na seguinte contía e aplicación orzamentaria:
05.31.313C.760.1 por importe de 1.208.364 .
2. Esta modificación non afecta o prazo establecido na referida orde para a presentación de solicitudes.
Disposición derradeira
Única.-Esta disposición entrará en vigor o día seguinte ao da súa publicación.
Santiago de Compostela, 12 de xullo de 2007.
Anxo Manuel Quintana González
Vicepresidente da Igualdade e do Benestar